《读惠山若冰师集因题故院三首》
唐代·李骘

五天何处望，心念起皆知。化塔留今日，泉鸣自昔时。

古苔生石静，秋草满山悲。莫道声容远，长歌白雪词。

高怀逢异境，佳句想吟频。月冷松溪夜，烟浓草寺春。

浮云将世远，清听与名新。不见开岩日，空为拜影人。

景物搜求歇，山云放纵飞。树寒烟鹤去，池静水龙归。

暗榻尘飘满，阴檐月到稀。何年灯焰尽，风动影堂扉。

作者简介：（?—约870）唐陇西成纪人，家于涔阳。文宗大和中，居无锡慧山寺，读书三载。开成中，为荆南节度巡官，后祠部员外郎。宣宗大中间，为山南西道节度副使。懿宗咸通中，官太常少卿、弘文馆学士。七年，召充翰林学士，加知制诰，迁中书舍人。九年，出院，授检校左散骑常侍、江西观察使。